
R A P O R T

asupra proiectului de Lege privind aprobarea Ordonanţei de urgenţă a Guvernului nr.131/2004 pentru modificarea şi completarea Legii nr.129/1998 privind înfiinţarea, organizarea şi funcţionarea Fondului Român de Dezvoltare Socială
1. În conformitate cu prevederile art.89 şi 108 din Regulamentul Camerei Deputaţilor, republicat, Comisia pentru muncă şi protecţie socială a fost sesizată pentru dezbatere pe fond în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.131/2004 pentru modificarea şi completarea Legii nr.129/1998 privind înfiinţarea, organizarea şi funcţionarea Fondului Român de Dezvoltare Socială, trimis cu adresa nr. P.L.X 14 din 7 februarie 2005.
La întocmirea prezentului raport, Comisia a avut în vedere avizele Consiliului Legislativ, Comisiei pentru administraţie publică, amenajarea teritoriului şi echilibru ecologic, Comisiei pentru drepturile omului, culte şi problemele minorităţilor naţionale şi Comisiei juridice, de disciplină şi imunităţi.
Proiectul de lege are ca obiect de reglementare modificarea şi completarea Legii nr.129/1998 privind înfiinţarea, organizarea şi funcţionarea Fondului Român de Dezvoltare Socială, în scopul aplicării strategiei Guvernului pentru îmbunătăţirea situaţiei comunităţilor de romi.
Comisia propune Plenului adoptarea proiectului de lege mai sus menţionat întrucât el aduce o serie de reglementări în ceea ce priveşte categoriile de proiecte finanţate de Fondul Român de Dezvoltare Socială în beneficiul minorităţii rome, acoperindu-se întreaga gamă a proiectelor finanţate de Fond în domeniul micii infrastructuri rurale, servicii sociale comunitare, activităţi generatoare de venit, în scopul creşterii capitalului social în comunităţile beneficiare şi al creării unui sentiment de apartenenţă la comunitate.
2. Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 
3. La dezbaterea proiectului nu au participat invitaţi.
4. La lucrările comisiei au fost prezenţi 16 deputaţi, din totalul de 17 membri ai comisiei.

Raportul comisiei a fost adoptat cu unanimitate de voturi.

5. Proiectul de lege a fost adoptat de Senat în şedinţa din 3 februarie 2005.
6. Potrivit art.75 din Constituţia României, republicată, şi art.86 din Regulamentul Camerei Deputaţilor, Camera Deputaţilor este Cameră decizională. 

În urma dezbaterilor în şedinţa din 10 februarie 2005, Comisia propune admiterea fără modificări a proiectului de lege.

